
Zavlačevanje ob grobiščih
Kdaj dovoljenje za kapelo ob grobiščih na Arehu?

Že dolgo se ve, da je na vzhodnem delu Pohorja leta 1945 Ozna organizirala množične pomore. O pomorih na Hočkem Pohorju je leta 1990 pisal Zdenko Zavadlav, ki je kot oznovec poboje vodil. Vedelo pa se je, da so množični grobovi tudi višje na Pohorju, kot jih je leta 1990 pokazal Zavadlav. Ubiti so bili domačini, ljudje, ki so jih obtožili nemštva in tudi ljudje iz ostalih jugoslovanskih republik (begunci pred partizansko vojsko maja 1945, predvsem srbski in črnogorski četniki ter tudi Hrvati). Poboji so trajali do januarja 1946. Med ubitimi so bili tudi ženske in otroci.

Za odkritje in publiciteto grobišč na Pohorju je poskrbel Martin Kostrevc, ki je s pomočjo domačinov ugotovil množico grobišč na Arehu. Pomagala sta mu predvsem Franc Ačko in Alojz Ačko iz Frajhajma. Ob njih je postavil majhne lesene križe. Odkril je 30 grobišč, leta 2006 so jih s sondiranjem potrdili dvanajst, leto kasneje pa še več, tako da jih je vladna komisija pod vodstvom Mitje Ferenca sondirala 18. Eno grobišče so tudi izkopali, v njem pa so našli posmrtne ostanke kar 190 oseb, kar kaže na množičnost tam pomorjenih, domnevno naj bi jih po mnenju Kostrevca bilo kar od 4.000 do 6.000. Po potrditvi grobišč je bila ob grobiščih na Arehu decembra 2007 žalna slovesnost, na kateri so se poleg članov iniciative in domačinov zbrali tudi študenti zgodovine z mariborske Filozofske fakultete. 

V začetku julija letos so mediji poročali o poškodovanju ene od lesenih ograj, ki zamejujejo grobišča na Arehu, pred leti pa jih je postavila Republika Slovenija tam, kjer so bila s sondiranjem potrjena prikrita morišča in grobišča. En del gozda, kjer so grobišča, je Planinsko društvo Ruše, na drugem pa zasebnik iz Nemčije, ki je dobil gozd vrnjen v postopku denacionalizacije. Na tem delu so podirali drevesa, pri čemer so poškodovali ograjo enega od grobišč, v gozdu, ki je posejan z grobišči, pa pustili razmetane kupe vejevja. Ob tem je predsednik Komisije Vlade RS za reševanje vprašanj prikritih grobišč dr. Jože Dežman opozoril, da podoben odnos kot do morišč in grobišč na Arehu že dolga leta kažejo tudi organi Planinskega društva Ruše, ki so lastnik dela območja, na katerem so potrjena grobišča. »Pred leti je predsednik društva, zadnji komunistični voditelj Maribora /Rafael Razpet/, do neskončnosti zavlačeval, da bi nam dali soglasje za sondiranje in nam zagotavljal, da tam grobišč ni. Zdaj, ko so grobišča potrjena in ko želijo svojci žrtev ter državljanska pobuda pod vodstvom Martina Kostrevca postaviti kapelico, pa ne dajo soglasja za ta spominski objekt.«
V petek, 11. septembra 2015, je državljanska pobuda za ureditev morišč in grobišč na Arehu organizirala srečanje z sorodniki umorjenih in novinarji. Poklonili so se žrtvam tam umorjenih. Martin Kostrevc, ki vodi pobudo, je ponovno opozoril na nujnost postavitve dostojnejšega spominskega obeležja na Arehu, saj zdaj v gozdu stojijo le leseni križi in ograje ob grobiščih, kar pa ni trajna rešitev. Že leta 1991 so ob grobiščih sorodniki na Pohorju ubitih Nemcev postavili večji lesen križ, država pa kasneje še informativno tablo. Martin Kostrevc je poudaril, da si ubiti na Pohorju zaslužijo trajnejše obeležje, kapelico. Dejal je, da mu je predsednik ruškega planinskega društva, ki je lastnik tamkajšnjega gozda, obljubil, da jo bodo lahko postavili, kasneje pa so si premislili. Pravijo, da ni jasno, kdo bo za kapelo skrbel. Tako dovoljenja še vedno nimajo, Kostrevc pa opozarja, da jih poskušajo onemogočiti z zavlačevanjem, da bi čas naredil svoje.

Srečanja so se udeležili nekateri sorodniki leta 1945 ubitih. Franc Vodan s Hočkega Pohorja št. 2 je povedal, da so mu ubili očeta (doma, bil je mesarski mojster). Takrat je bil star enajst let. Dejal je, da so jih na Pohorje vozili ubijat tri dni in noči. Tereziji Tomažič in Jerneju Hedlu so leta 1945 ubili očeta Jožeta Hedla iz Spodnje Vižinge pri Radljah, mamo in pet otrok pa zaprli v taborišče Šterntal, tam otroke ločili od mame in jih prepeljali v Ormož. Na Areh sta prišla Johann Kraner (živi v Nemčiji) in sestra Margarete Jahn (živi v San Diegu v Kaliforniji), otroka Johanna Kranerja in Paule Kraner, roj. Brandstetter, ki so ju ubili na Pohorju. Johann je delal na železnici, žena Paula je bila klobučarka; na Pajkovi ulici sta zgradila hišo, ki je bila po vojni zaplenjena. Iz Nemčije je prišla tudi njuna sestrična Sieglinde Wiell (njena sestra Heidi Demmig zaradi bolezni ni mogla priti). Njun oče Franz Godetz je bil trgovec živilske stroke, ubili so ga po vojni leta 1945. Njegova žena Marija (Mitzi), rojena Brandstetter, je bila frizerka pri starših (Frizerstvo Brandstetter v Taborski ulici 2). Bila je sestra Paule Kraner in je po vojni poleg svojih dveh hčera skrbela še za sestrina otroka. 
Po srečanju z novinarji je bila v kapeli v Dominikovem domu na Pohorju dvojezična  maša, ki sta jo darovala Štefan Ferenčak in kaplan Gašper.

Srečanje sorodnikov ubitih ob grobiščih na Arehu na Pohorju. Foto: I. Ž.

